คลังทำใจฮึดกระตุ้นชิมช้อปใช้เป๋าตัง2ชนเป้าหมื่นล้าน
คลังมั่นใจชิงโชคลุ้นทองก้อนโต ดันใช้เงินชิมช้อปใช้เป้าตัง 2 เกินหมื่นล้านบาท
28 พ.ย. 2562

คลังมั่นใจชิงโชคลุ้นทองก้อนโต ดันใช้เงินชิมช้อปใช้เป้าตัง 2 เกินหมื่นล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) โฆษกกระทรวงการคลัง เปิดเผยว่า คลังยังติดตามประเมินมาตรการชิมช้อปใช้เฟส 1 2 และ 3 อย่างต่อเนื่อง โดยมีผู้ลงทะเบียนแล้วกว่า 12 ล้านคน จากที่ให้เปิดลงทะเบียน 13 ล้านคน มีการใช้จ่ายแล้ว 1.5 หมื่นล้านบาท ส่วนใหญ่เป็นการใช้ในวงเงินเป๋าตัง 1 ที่รัฐบาลให้ 1,000 บาท
อย่างไรก็ตามในส่วนของการใช้เงินจากเป๋าตัง 2 ก็มีการใช้จ่ายเพิ่มขึ้นเป็น 1.7 แสนคน วงเงิน 3,600 ล้านบาท จากเดิมที่มีการใช้วันละประมาณ 300 ล้านบาท เพิ่มเป็นวันละ 400 ล้านบาท และจากเดิมที่ใช้จ่าย 3,000 บาทต่อคน เป็น 2 หมื่นบาทต่อคน ซึ่งการเพิ่มขึ้นคาดว่าการใช้เงินในเป๋าตัง 2 จะมากกว่าเป๋าตัง 1 หรือมากกว่า 1 หมื่นล้านบาท ในไม่ช้านี้
"คลังมั่นใจว่าการใช้เงินในเป๋าตัง 2 จะเพิ่มขึ้นก้าวกระโดดต่อเนื่อง เพราะตอนนี้มีผู้เติมเงินแล้วอีก 2.52 แสนคน แต่ยังไม่ยอมใช้ และข้อมูลที่เก็บโดยละเอียดพบว่า มีผู้ใช้เงินในเป๋าตัง 2 เกิน 5 หมื่นบาท มีถึง 3,000 คน คนที่ใช้เงินเกิน 3 หมื่นบาท แต่ไม่เกิน 5 หมื่นบาท มี 5.8 หมื่นคน และคนที่ใช้ไม่เกิน 3 หมื่นบาท 1.08 แสนคน" นายลวรณ กล่าว
นายลวรณ กล่าวว่า มาตรการเพิ่มเติมการจับรางวัลทองเพื่อกระตุ้นใช้เงินในเป๋าตัง 2 อยู่ระหว่างขออนุญาตจากกระทรวงมหาดไทย โดยจะให้ผู้ที่เติมเงินในเป๋าตัง 2 ทุก 1,000 บาท ได้ 1 สิทธิ์ และร้านค้าทุก 1 ใบสลิป ได้เท่ากับ 1 สิทธิ์ ซึ่งจะเป็นอีกมาตรการที่ทำให้การใช้จ่ายเงินในเป่าตัง 2 ได้เพิ่มมากขึ้น เพราะที่ผ่านมาการคืนเงินในส่วนที่ใช้ไม่เกิน 3 หมื่นบาท ได้เงินคืน 15% และส่วนที่ไม่เกิน 5 หมื่นบาท ได้ 20% ก็จูงใจอยู่แล้ว เพราะหากใช้เต็มวงเงินจะได้เงินคืนจากรัฐบาลถึง 8,500 บาท
สำหรับการลงทะเบียนชิมช้อปใช้เฟส 3 ของผู้สูงอายุ 5 แสนราย ตอนนี้มีผู้ลงทะเบียนแล้ว 2 แสนราย ส่วนที่เหลือจะมีการเปิดลงทะเบียนไปจนกว่าเต็มจำนวน